Document ID: 31989D0473

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Ιουλίου 1989
για την αναγνώριση των Κάτω Χωρών ως κράτους μέλους επίσημα απαλλαγμένου από την πανώλη των χοίρων στο πλαίσιο του προγράμματος εξάλειψης της ασθένειας αυτής, για την τρίτη τροποποίηση της απόφασης 81/400/ΕΟΚ περί καθορισμού του καθεστώτος των κρατών μελών όσον αφορά την κλασική πανώλη των χοίρων με στόχο την εξάλειψή της, και για την ανάκληση της απόφασης 87/492/ΕΟΚ σχετικά με την αναγνώριση ορισμένων τμημάτων του εδάφους των Κάτω Χωρών ως επίσημα απαλλαγμένων από την πανώλη των χοίρων
(89/473/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να απαλλάξουν και να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από την απόφαση 87/487/ΕΟΚ (2), και ιδίως τα άρθρα 2 παράγραφος 2, 3 παράγραφος 2 και 7,
την απόφαση 82/194/ΕΟΚ (3) της Επιτροπής για την έγκριση του προγράμματος ταχείας εξαλείψεως της κλασικής πανώλης των χοίρων, το οποίο υπέβαλε το Βασίλειο των Κάτω Χωρών, που έχει εφαρμοστεί σε περιφερειακό επίπεδο,
Εκτιμώντας:
ότι μετά την ευνοϊκή εξέλιξη της κατάστασης όσον αφορά την ασθένεια, η Επιτροπή εξέδωσε την απόφαση 87/492/ΕΟΚ (4), όπως τροποποιήθηκε τελευταία από την απόφαση 88/455/ΕΟΚ (5), που αναγνωρίζει ορισμένα τμήματα της επικράτειας των Κάτω Χωρών ως επίσημα απαλλαγμένα από την πανώλη των χοίρων·
ότι οι Κάτω Χώρες πληρούν αυτήν την στιγμή τα κριτήρια που ορίζουν τα άρθρα 7 παράγραφος 1 και 2 παράγραφος 2 της οδηγίας 80/1095/ΕΟΚ για να αναγνωριστούν ως κράτος μέλος επίσημα απαλλαγμένο από την πανώλη των χοίρων στο πλαίσιο του προγράμματος για την εξάλειψή της· ότι πράγματι, δεν έχει διαπιστωθεί κρούσμα και ο εμβολιασμός κατά της πανώλης των χοίρων έχει σταματήσει περισσότερο από δώδεκα μήνες στο έδαφος των Κάτω Χωρών και δεν υπάρχουν χοίροι στις γεωργικές εκμεταλλεύσεις των Κάτω Χωρών που να έχουν εμβολιαστεί κατά της πανώλης των χοίρων τους τελευταίους δώδεκα μήνες·
ότι οι Κάτω Χώρες έχουν αποκτήσει το καθεστώς αυτό και δεν θα εκπονηθεί νέο πρόγραμμα για την ολοκλήρωση της εξάλειψης της κλασικής πανώλης των χοίρων, όπως προβλέπει το άρθρο 3α της οδηγίας 80/1095/ΕΟΚ·
ότι, εάν ληφθεί υπόψη αυτή η νέα κατάσταση, είναι απαραίτητο να τροποποιηθεί η απόφαση 81/400/ΕΟΚ της Επιτροπής της 15ης Μαΐου 1981 περί καθορισμού του καθεστώτος των κρατών μελών, όσον αφορά την κλασική πανώλη των χοίρων (6), όπως τροποποιήθηκε τελευταία από την απόφαση 89/420/ΕΟΚ (7), για την εξάλειψή της, και να ανακληθεί η απόφαση 87/492/ΕΟΚ που εκδόθηκε για την εφαρμογή σε περιφερειακό επίπεδο του προγράμματος για την εξάλειψη της ασθένειας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι Κάτω Χώρες αναγνωρίζονται ως κράτος μέλος επίσημα απαλλαγμένο από την πανώλη των χοίρων, στο πλαίσιο της εξάλειψης της ασθένειας.
Άρθρο 2
Το άρθρο 1 της απόφασης 81/400/ΕΟΚ τροποποιείται ως ακολούθως:
1. Στην πρώτη παράγραφο προστίθενται οι λέξεις «Κάτω Χώρες» μετά την «Ιρλανδία».
2. Στη δεύτερη παράγραφο απαλείφονται οι λέξεις «Κάτω Χώρες».
Άρθρο 3
Ανακαλείται η απόφαση 87/492/ΕΟΚ της Επιτροπής.
Άρθρο 4
Η παρούσα απόφαση απευθύνεται σε όλα τα κράτη μέλη.
Βρυξέλλες, 19 Ιουλίου 1989.

Labels: 20
18
6